Proces proti vlastizradným biskupom Jánovi Vojtaššákovi, Michalovi Buzalkovi, Pavlovi Gojdičovi/Posledné slovo obvinených


Proces proti vlastizradným biskupom Jánovi Vojtaššákovi, Michalovi Buzalkovi, Pavlovi Gojdičovi 2. 01. 1951 - 15. 01. 1951. Posledné slovo obvinených 

Posledné slovo obvinených

Predseda: Právo posledného slova predtým, kým sa súd odoberie na poradu, majú obvinení. Pán obvinený biskup Vojtaššák, chcete tohto práva použiť?
Vojtaššák: Áno, chcem.
(Obvinený predstupuje.)

Slávny štátny súd! Bolo mi dovolené povedať slová záverom. Tohto povolenia, tejto príležitosti využívam a budem hovoriť veľmi krátko. Chcem nadviazať na prelíčenie so mnou a s mojou osobou a hovorím, že uznávam a priznávam, že som konal zločiny voči ľudovodemokratickej Republike, voči ľudovodemokratickému zriadeniu. Ľutujem, že som tieto zločiny spáchal a prosím slávny štátny súd, aby pri výmere trestu ráčil mať ohľad na to, aby mi bola daná možnosť, toľko času, že by som mohol tieto zločiny odčiniť a napraviť.

Predseda: Pán obvinený svätiaci biskup Dr. Michal Buzalka! Chcete použiť práva na posledné slovo?
Buzalka: Hej, pán predseda.
(Obvinený predstupuje.)

Slávny štátny súd! Doznávam a v úplnom rozsahu potvrdzujem,. že ako vysoký cirkevný hodnostár zneužíval som svojho vysokého postavenia a náboženského cítenia ľudu. Toto je tým viac odsúdeniahodné, lebo zabudnúc na svoj triedny pôvod, ako syn robotníka a príslušníka slovenského národa neusiloval som sa ho vychovávať v tých intenciách bratskej lásky, svornosti, pokoja a mieru, ako to Kristovo učenie káže. Hoci som mal mnoho možností toto činiť, neučinil som to. Záujmy moje, záujmy hmotné, politické, mocenské záujmy cirkevnej hierarchie krížily sa so záujmami pracujúceho ľudu
a ja, súc akosi strhnutý a unesený vírom svetových udalostí, stal som si na stranu vojnových podpaľačov, západného kapitalistického sveta, sveta to boháčov a koristníkov, vykonávajúc horlivé politické a špionážne príkazy Vatikánu. Odcudzil som sa svojmu ľudu a rozsievajúc medzi ním ako by cez dračie zuby semená zloby, nesváru, hnevu a nenávisti, priklonil som sa k tým nešťastníkom, ktorí slovenskému národu nikdy dobre nepriali a s jeho existenciou vždycky nesvedomité len pre seba, pre svoje hmotné postavenie hazardovali. Keď mi prišlo dnes skladať účty zo svojho politického hospodárenia pred pracujúcim ľudom slovenským, vidím, že som sa hrozne prepočítal. A veru konal som nielen že nesprávne, ale aj veľmi hrozne, nepočúvajúc hlasu veriaceho a robotníckeho, teda pracujúceho ľudu, o ktorom právom hovoríme, že je hlas boží. Zahlušiac tiež niekedy, priznávam sa, tie ozveny môjho lepšieho svedomia a vedomia v srdci svojom, pokračoval som v zločinnej činnosti ďalej, tak ďaleko, že som padol až na dno podlej zrady. Preto trest, ktorý ma stihnúť má, bude spravodlivý a primeraný.
Vrelé prosím náš pracujúci ľud, aby mi odpustil, že som svojím zlým príkladom, zločinmi ho pohoršil a v jeho budovateľskej práci hatil. Konečne prosím slávny štátny súd, aby mi bola daná možnosť napáchané zlo aspoň čiastočne odčiniť.

Predseda: Pán obvinený biskup Pavol Gojdič, chcete použiť svojho práva na posledné slovo?
Gojdič: Áno.
(Obvinený predstupuje.)

Slávny štátny súd! Opätovne kajúcne sa priznávam k tomu, že som sa veľmi mnoho ráz previnil proti ľudovodemokratickému zriadeniu a pracujúcemu ľudu našej ČSR. Urobil som to vo svojej zaslepenosti a vo svojej zaujatosti voči všetkému, čo je pokrokové a socialistické. Tento postoj môj ráčte pripísať mojej výchove. Už ste počuli z úst môjho obhajcu, že pochádzam z kňazskej rodiny. Bol som vychovaný pred 45—50 rokmi, vtedy, keď všetci moji predstavení, tak cirkevní, ako aj svetskí, všetko to, čo je socialistické, predstavovali nám tak, ako najväčšie zlo a nešťastie pre ľud. Takto som pod týmto vplyvom žil až doteraz a až teraz som mal príležitosť a čas premýšľať o týchto otázkach a zrevidovať svoj postoj k ľudovodemokratickému zriadeniu. Prišiel som k tomu záveru a presvedčeniu, že som sa skutočne veľmi previnil a zrádzal. Naša ľudovodemokratická vláda zvýšila životný štandard pracujúceho ľudu. Žiaľ, vatikánska diplomacia to všetko nevidí a všetkou svojou váhou priklonila sa ku kapitalistickým štátom, ktoré pripravujú novú vojnu. Ľutujem, že aj ja svojou činnosťou som k tomu prispieval.
A nakoniec iba to môžem povedať, že všetko, čom som urobil, robil som na príkaz svojich predstavených.
Ráčte všetky tieto okolnosti vziať do láskavej úvahy a dať mi možnosť, aby som mohol všetky zločiny, napáchané proti ľudovodemokratickému zriadeniu, napraviť.
Predseda: Tým, že obvinení predniesli svoje posledné slovo, je 'dnešné hlavné pojednávanie skončené. Súd sa teraz odoberie na poradu o rozsudku. Rozsudok bude vyhlásený v pondelok dňa 15. januára o 8. hod. ráno.

Citované podľa 
 Proces proti vlastizradným biskupm Jánovi Vojtaššákovi, Michalovi Buzalkovi, Pavlovi Gojdičovi (Ministerstvo spravodlivosti nákladom vydavateľstva Tatran Brat. 1951)

Dokumenty